A Bizottság határozata
(2004. január 30.)
az egyes hatóanyagoknak a 91/414/EGK tanácsi irányelv I. mellékletébe történő fel nem vételéről, valamint az e hatóanyagokat tartalmazó növényvédő szerek engedélyének visszavonásáról
(az értesítés a C(2004) 152. számú dokumentummal történt)
(EGT vonatkozású szöveg)
(2004/129/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2003/119/EK bizottsági irányelvvel [1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [2], és különösen annak 8. cikke (2) bekezdésének negyedik albekezdésére,
mivel:
(1) A 91/414/EGK irányelv 8. cikkének (2) bekezdése előírja, hogy az arról az irányelvről szóló értesítést követő 12 éves időszakban a tagállamok engedélyezhetik a fenti irányelv I. mellékletében nem szereplő hatóanyagokat tartalmazó olyan növényvédő szerek forgalomba hozatalát, melyek a bejelentés időpontját követően két évvel már forgalomban vannak, amennyiben ezeket a hatóanyagokat egy munkaprogram keretében fokozatosan megvizsgálják.
(2) Az 1112/2002/EK bizottsági rendelet megállapítja a 91/414/EGK irányelv [3] 8. cikke (2) bekezdésében említett munkaprogram negyedik szakaszának végrehajtására vonatkozó részletes szabályokat. A negyedik szakaszban szereplő hatóanyagokat, amelyekkel kapcsolatban nem érkezett bejelentés a szükséges dosszié további elkészítésére vonatkozó kötelezettségvállalásról, nem lehet felvenni a 91/414/EGK irányelv I. mellékletébe, és a tagállamoknak az ilyen hatóanyagokat tartalmazó növényvédő szerek valamennyi engedélyét vissza kell vonniuk. E határozat I. melléklete felsorolja az ebbe a kategóriába tartozó hatóanyagokat.
(3) A 451/2000/EK [4] és az 1490/2002/EK [5] bizottsági rendelet megállapítja a 91/414/EGK irányelv 8. cikke (2) bekezdésében említett munkaprogram második és harmadik szakaszának végrehajtására vonatkozó részletes szabályokat. Azokat a hatóanyagokat, amelyekről nem nyújtottak be teljes dossziét, vagy amelyekről a bejelentők nyilatkozata szerint az előírt időkorláton belül nem fognak dossziét benyújtani, nem lehet felvenni a 94/414/EGK irányelv I. mellékletébe, és a tagállamoknak az ilyen hatóanyagokat tartalmazó növényvédő szerek valamennyi engedélyét vissza kell vonniuk. E határozat I. melléklete felsorolja az ebbe a kategóriába tartozó hatóanyagokat.
(4) A Bizottság a tagállamok szakértőivel együtt tájékoztatást kapott e hatóanyagok egy részére vonatkozóan, és értékelte azt, ami az érintett hatóanyagok további használatának szükségességére mutatott rá. Ezekben az esetekben az alternatív megoldások kidolgozásának lehetővé tétele érdekében átmeneti intézkedéseket kell előírni.
(5) Azon hatóanyagok esetében, amelyeknél rövid az e hatóanyagokat tartalmazó növényvédő szerek visszavonására vonatkozó előzetes értesítési idő, ésszerű 12 hónapnál nem hosszabb türelmi időt előírni a meglévő készletek ártalmatlanítására, raktározására, forgalomba hozatalára és felhasználására annak lehetővé tétele értekében, hogy a meglevő készleteket legfeljebb egy további idényben felhasználhassák. Azokban az esetekben, ahol hosszabb előzetes értesítési idő áll rendelkezésre, ezt az időt le lehet rövidíteni, hogy a termesztési idény végén járjon le.
(6) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az e határozat I. mellékletében felsorolt hatóanyagokat nem lehet felvenni a 91/414/EGK irányelv I. mellékletébe.
2. cikk
(1) A tagállamok biztosítják, hogy az e határozat I. mellékletében felsorolt hatóanyagokat tartalmazó növényvédő szerek engedélyeit 2004. március 31-ig visszavonják.
(2) Az (1) bekezdéstől eltérve a II. melléklet B. oszlopában felsorolt tagállamok az ugyanazon melléklet C. oszlopában felsorolt alkalmazásokra legkésőbb 2007. június 30-áig érvényben hagyhatják az ugyanazon melléklet A. oszlopában felsorolt hatóanyagokat tartalmazó növényvédő szerek engedélyeit, hogy lehetővé tegyék a szóban forgó hatóanyag hatékony alternatívájának kifejlesztését.
Az első albekezdésben előírt eltéréssel élő tagállamok biztosítják a következő feltételek betartását:
a) a folytatódó használat csak akkor engedélyezett, ha nincs káros hatása az emberek vagy állatok egészségére, és nem befolyásolja elfogadhatatlan módon a környezetet;
b) ezeket a 2004. március 31. után forgalomban maradó növényvédő szereket a korlátozott felhasználási feltételek betartása érdekében újracímkézik;
c) az esetleges kockázatok csökkentése érdekében megtesznek minden megfelelő kockázatmérséklő intézkedést;
d) komolyan foglalkoznak az ilyen felhasználásra alkalmas alternatívák keresésével.
(3) Az érintett tagállamok legkésőbb 2004. december 31-ig tájékoztatják a Bizottságot a (2) bekezdés értelmében tett intézkedésekről és különösen az a)-d) pontok szerint hozott rendelkezésekről.
3. cikk
A tagállamok által a 91/414/EGK irányelv 4. cikke (6) bekezdésével összhangban engedélyezett bármely türelmi időnek a lehető legrövidebbnek kell lennie.
Amennyiben a 2. cikk (1) bekezdésével összhangban az engedélyeket legkésőbb 2004. március 31-ig kell visszavonni, a türelmi idő legkésőbb 2004. december 31-én jár le.
Amennyiben a 2. cikk (2) bekezdésével összhangban az engedélyeket legkésőbb 2007. június 30-ig kell visszavonni, a türelmi idő legkésőbb 2007. december 31-én jár le.
4. cikk
Ennek a határozatnak a tagállamok a címzettjei.
Kelt Brüsszelben, 2004. január 30-án.